Nordjyder, der skal mellemlande i København, kan på grund af den nuværende lufthavnskonflikt, risikere, at deres bagage bliver tilbageholdt. Aalborg Lufthavns direktør Niels Hemmingsen giver følgende råd til de ferieglade.

Stråhatten, sololien, og de knivskarpe speedos. Alle tre genstande kan være blandt de ting, der pakkes i kufferten, nu uge otte står for døren. I vinterferien rejser mange danskere nemlig mod sydens sol. Man skal dog som rejsende være særligt opmærksom på én ting lige nu: Der er risiko for, at kufferten aldrig når frem. Det skyldes, at medarbejderne i SAS Ground Handling, der står for bagagehåndtering i Københavns Lufthavn, nedlagde deres arbejde i lørdags. Og det betyder forsinkelser, aflysninger, og at folk i flere tilfælde må spejde langt efter deres bagage. Særligt dem der skal mellemlande i København kan blive hårdt ramt. - Vi ved ikke, om folks bagage ryger med videre fra København. Dem der rejser til København med håndbagage vil dog ikke mærke noget til konflikten, siger direktør i Aalborg Lufthavn, Niels Hemmingsen. Gode råd forud for rejse Ifølge Niels Hemmingsen kan rejsende gøre følgende: 1. Det bedste råd er at rejse uden indtjekket bagage, hvis det er muligt. 2.  Skal man ud i den store verden via København, så skal man være opmærksom på, at det kan være, at ens bagage ikke når frem. 3. Orienter jer om de regler som gælder indenfor de enkelte luftfartsselskaber.